
TELLIJA: LÕUNA POLITSEIOSAKOND

TEOSTAJA: TALLINNA LINNAKANTSELEI

AVALIKE SUHETE TEENISTUSE

 RAHVAKÜSITLUSE BÜROO

Käesoleva lisaanalüüsi aluseks on uuringufirma ARIKO Marketing OÜ poolt teostatud küsitlus, mis viidi Linnakantselei Rahvaküsitluse büroo tellimusel läbi 13. – 27. mail 2003 vahetu suulise intervjuu meetodil. Kokku küsitleti Tallinnas 1025 inimest, jälgides linnaosade proportsioone ning Tallinna elanikkonna sotsiaaldemograafilist profiili. 

Lisaanalüüs vaatleb Lõuna Politseiosakonna tellimusel Mustamäe ja Nõmme linnaosade rahulolu politsei tegevusega ning järelvalve tegevusega, samuti seda, millega täpsemalt rahul ei olda.

Antud linnaosade alamvalimid on siiski liiga väikesed, et teha kaugemale ulatuvaid järeldusi. Nõmmel küsitleti 89 inimest, Mustamäel 173 inimest. Nii väikeste valimite põhjal on võimalik vaadelda ainult üldisemaid suundumusi, sest ka meid huvitanud elanikkonnagrupid nendest linnaosadest on liiga väikesed, näiteks mõned sissetulekurühmad Nõmmel (6001-7000; 7001-8000;8001-9000 krooni pereliikme kohta kuus) jäid üldse kajastamata, kuigi on enam kui kindel, et selliste sissetulekutega inimesi Nõmmel elab.

Alljärgnevalt püüamegi kajastada olulisemaid tulemusi lisaanalüüsist.

1. Rahulolu politsei tegevusega Mustamäel

Küsimus kõlas: “Kuivõrd Te olete rahul politsei tegevusega Tallinnas”?

Mustamäe vastajad on Tallinna keskmisest veidi enam rahul. Kui Tallinna keskmine indeks on 24,0, siis Mustamäel on see 37,2*. 

Mehed on politsei tegevusega enam rahul kui naised. Vanusegruppide lõikes on Mustamäe puhul märgata, et mida noorem on vastaja, seda enam on ta politsei tegevusega rahul. Eestlased on mõnevõrra enam rahul. Kõrgema haridusega inimesed on mõnevõrra vähem rahulolevad. Sissetulekurühmadesse kuulujate arv on liiga väike, seetõttu loogilisi seoseid ei ole märgata. Sama kehtib ka ametikohtade lõikes. Üle 6 korteriga elamute elanikud on politsei tegevusega rohkem rahul, samas individuaalelamuid on Mustamäel väga vähe.

2. Rahulolu politsei tegevusega Nõmmel.

Nõmme linnaosa rahulolu näitaja on samuti veidi üle Tallinna keskmise – Tallinnal on see 24,0, Nõmmel 31,4. Samas jääb Nõmme näitaja kehvemaks Mustamäe omast, kus see oli 37,2. Siin on naised politsei tegevusega enam rahul. Vanusegruppide lõikes alamvalimi väiksuse tõttu loogilisi seoseid ei ole – kõige rahulolematumad on noored vanuses 20-24, samas jällegi päris noored 15-19 on küllaltki rahulolevad. Kui Mustamäel olid eestlased venelastest rohkem rahul, siis Nõmmel on vastupidi – venelased on politsei tegevusega eestlastest rohkem rahul. 

Nõmmel on keskmise sissetulekuga inimesed politsei tegevusega rohkem rahul, kui kõrgema sissetulekuga inimesed. Samas on jäänud nö. jõukamad inimesed valimi väiksuse tõttu vaatluse alt välja. 

Mõnevõrra ehk üllatuslikult on korterelamute elanikud politsei tegevusega enam rahul kui individuaalelamute elanikud. 

3. Rahulolu politsei järelvalvetegevusega Mustamäel.

Küsimus kõlas: “Kuivõrd Te olete rahul politsei järelvalvealase tegevusega Teie elukoha lähiümbruses?

Mustamäel on jällegi rahulolunäitaja kõrgem kui Tallinnas keskmiselt (21,0 ja 38,9). Mehed on enam rahul kui naised. Vanuste lõikes seekord selged suundumused puuduvad. Eestlased on rohkem rahul järelvalvealase tegevusega kui venelased.

Sissetulekute osas on märgata, et nn. keskmise sissetuleku saajad (3000-5000 krooni pereliikme kohta kuus) on enam rahul. Suure sissetuleku saajaid oli valimis vähe, seetõttu ka need rühmad ei ole statistiliselt usaldusväärsed.

4. Rahulolu politsei järelvalvetegevusega Nõmmel

Nõmme puhul on kõige üllatuslikum tendents see, et märkimisväärne osa vastanutest pole osanud sellele küsimusele vastata. Kui mustamäelastest oli selliseid 13,4%, tallinlastest keskmiselt 29,0%, siis Nõmmel on see näitaja 73,0%. Nii kõrge mittevastanute protsent võib olla tingitud sellest, et järelvalvetegevust pole märgatud Nõmme linnaosa eripära tõttu – hajutatus, suhteliselt suur territoorium. Viimase kinnituseks võib olla ka asjaolu, et üle 6 korteriga elumajade elanikud on teistest enam rahul politsei järelvalvealase tegevusega Nõmmel.

5. Politsei tegevuse märkamine Mustamäel ja Nõmmel

Küsimus kõlas “Kas Te märkate linnas politsei tegevust?”. Linnasosades antud vastuste jaotumist kajastab järgnev tabel



ei märka üldse
pigem ei märka
   pigem märkan
      märkan alati
     ei oska öelda, ei huvita

Kristiine


0.0%

3.8%

58.4%

35.0%

2.5%

Pirita/Merivälja

0.0%

12.0%

50.0%

36.0%

2.0%

Mustamäe

1.1%

 8.1%

57.5%

31.9%

1.1%

Kesklinn

1.8%

13.5%

58.5%

25.2%

0.9%

Nõmme

2.2%

16.8%

57.3%

7.8%

15.7%

Haabersti/Õismäe
3.0%

12.3%

41.2%

36.0%

7.2%

Keskmine

3.1%

13.7%

52.7%

24.9%

5.1%

Põhja-Tallinn

5.1%

14.5%

46.7%

28.4%

4.3%

Lasnamäe

5.4%

19.1%

52.0%

16.0%

6.8%

Andmed näitavad, et politsei märgatavus Nõmme ja Mustamäe elanike hulgas jääb üsna Tallinna keskmise lähedale. Neid, kes politsei tegevust üldse või pigem ei märka, on nendes linnaosades isegi vähem kui teistes. Samas jällegi on Nõmmel küllaltki palju neid, kes vastasid, et nad ei oska öelda, kas on märganud politsei tegevust. 

6. Lahtised vastused.

Lahtiste vastuste küsimus kõlas järgmine: “Kui Te pole rahul politsei järelvalve alase tegevusega, siis millega konkreetselt Te rahul pole?”. 

Vastaja sai sellele küsimusele vastata oma sõnadega. Need on ära toodud muutmata kujul nii nagu vastaja neid andis. Meid huvitavates linnaosades anti alljärgnevaid vastuseid.
Mustamäe

· Professionaalsust vähe, liiga noored politseinikud, ei ole kohusetunnet oma töö suhtes.

· Peaksid olema aktiivsemad ja koheselt reageerima

· Szolnoki turu juures müüakse salasuitsu, osa on prügikonteineritesse peidetud. Osa on noored, osa vanemad mehed, jope all punnis ja see müük käib iga päev, putka katuse vahel ka peidetud.

· mitte ühtegi vaatluspunkti pole, lihtsalt sõidavad tänaval, tuua neid rahvale lähemale

· kui kallale tungiti politsei lasi pätid minema, mind aga hoiti kinni, seletusi, miks tuldi kallale (Ekstra poe juures), üks taksojuht küll püüdis seletada, ei kuulatud teda, nagu mina oleks süüdlane

· vähe karistavad narkomaane, neid tuleks ühiskonnast isoleerida

· liiga leebed, iga nädal näidatakse, kus ühes ja samas majas on probleemid (joodikud, prostituudid, narkomaanid) ja jäävadki käima, kas siis korda majja ei saa

· narkomaanid tiirlevad Ekstra poe ümber ja nurga baari ümber

· midagi ei toimu

· politseid ei kardeta - pole austust, neli korda kuu jooksul käivad vargad

· vähe on seda järelvalvet Mustamäe rajoonis

· liiga vähe on neid märgiga majade vahel

· Väljakutsel politsei ei jõua kiiresti kohale.

· Vähe näha. Minu varguse küsimust lahendati halvasti.

· huligaansuste puhul ei sega vahele

· Ei jälgi noortele viinamüügikeeldu. Vargusevastane tegevus nõrk, ei uuri põhjalikult vargust.

· Auto ärandamise puhul ei tegutsetud operatiivselt, kuigi ärandatud auto oli juba nende nägemisulatuses.

· Pole neid kunagi siin näinud.

· Aeglaselt reageerivad.

· Pole autoriteeti. Kamp koguneb, politsei sõidab kohale, neid ei huvita, mis seal toimub. Aga poisid ei pööra sellele mingit tähelepanu. Miilitsat kartsid rohkem.

· asotsiaalide tegevust keegi ei piira ega kontrolli. Lihtsalt vähe näha

· Liiga leebed pättidega, narkomaanide ja taskuvarastega

· Pimedas väljas ei julge käia, pole turvaline

· Pätte palju, keegi ei ohjelda

· nad sõidavad rohkem mööda magistraale

· mõned on ausad, mõned ostetavad

· meid varastati paljaks, aga nemad ei otsi süüdlasi. Mitte midagi ei tee, ainult protokolli koostasid

· lihtsalt pole näha, ei tea, millega tegelevad

· kui varastatakse autosid või midagi muud, siis röövlid lastakse lahti, see on kas politsei või kohtusüsteemi viga, midagi seal igatahes lonkab

· narkomaanid peksid Magistrali lähedal märtsis ühe poisikese läbi

· pole ühtset kontseptsiooni, politseid toidab ühelt poolt prostitutsioon, teine narkomaanidest, kolmas taskuvarastest, pole kellegi poole pöörduda, kõik on pättidega kampas

· võiks kaunim olla

· et astuksid läbi, ei tea kelle poole pöörduda ega perekonnanimesid

· politsei on liiga leebe, lastakse taskuvargaid minema

· müüakse narkootikume, meie näeme, aga politsei ei näe, püüab seda, keda pole tarvis

· võiks rohkem narkomaanidega tegeleda

· lihtsalt ei näe neid siin, kui nad tihedamalt sõidaksid siin, oleks kord parem

· millegipärast tegutseb kõige rohkem taskuvargaid Tallinnas

· jala käivaid politseinikke pole märganud, ainult autoga sõidavad mööda

Nõmme

· telefon ei vasta kunagi

· pole näinud mingit tegevust, koondagu rohkem politseinikke, siis on neid rohkem näha

· pole ümbruskonnas midagi sellesarnast kohanud

· pole näinud mingit politsei tegevust

· vargad ja narkomaanid liiguvad ringi

· politseid pole kunagi näha - kui kutsud neid välja siis ei ole neil autot

· pole nõmmel tänavapatrulli

· politseiametnikud kui ka patrulliteenistus on äraostetavad, kinnimätsivad vipide tegusid, toorutsemine

· ümbruskonnas tegutsevad narkomaanid

· politsei võimetus, seadusandlus mis ei lubagi politseil midagi teha

· pole märganud, politseinikke on ka mõttetult koondatud, jälle mõni uus mees tuleb pukki ja teeb oma korraldusi

* Rahuloluindeks on saadud lahutades positiivsete hinnangute summast negatiivsete hinnangute summa. Mida suurem on indeks, seda tugevam on vastav näitaja.

